Dátum: 2018.11.20. kedd
Már megkezdődtek az ünnepi előkészületek a Fő téren és a Belváros téren, a két helyszínen idén is összehangolt programsorozattal várják majd az adventi időszakban a gyöngyösieket.
Az ékszerdobozként csillogó Belváros téren mások mellett Gájer Bálint, Charlie, Király Viktor, Bereczki Zoltán, Péter Szabó Szilvia, Zséda és Balázs Fecó ad koncertet, míg a Fő téren jégszobrászattal, a Dumaszínház művészeinek előadásaival és könnyűzenei koncertekkel várják az ünneplőket.
A város adventi koszorúján minden vasárnap 17 órakor gyújtják meg a gyertyákat. Az adventi időszak egyik legfelemelőbb élménye minden bizonnyal Presser Gábor és Rúzsa Magdi koncertje lesz advent első vasárnapján, december 2-án a Dr. Fejes András Sportcsarnokban.
Idén két gasztronómiai fesztivált is rendeznek a Fő téren, ahol december 8-án tepertősütő versenyt rendeznek, december 16-án pedig halászléfőző sokadalomra várnak mindenkit. Ez utóbbira jelentkezni november 30-ig lehet a beszezsofia.mmk@gmail.com címen vagy a 70/930-3269-es telefonszámon.
Természetesen idén is meglátogatja a gyöngyösi gyerekeket a Mikulás, aki december 5-én, szerdán 17 órától adja át a gyerekek ajándékait.
Ha szeretné, hogy az Ön gyermeke is az ajándékozottak között legyen, csomagját november 28-a és december 3-a között juttassa el a Mátra Művelődési Központban Besze Zsófiához.